IMISLab/GreekWikipedia huggingface dataset:
Βομβιστική επίθεση στο ληξιαρχείο του Άμστερνταμ

Η Βομβιστική επίθεση στο ληξιαρχείο του Άμστερνταμ πραγματοποιήθηκε στις 27 Μαρτίου 1943, από Ολλανδούς αντιστασιακούς. Σκοπός της επίθεσης ήταν η καταστροφή των αρχείων του ληξιαρχείου προκειμένου οι γερμανικές αρχές να μη μπορούν να εντοπίσουν Εβραίους και πιθανά μέλη της αντίστασης. Τελικά από την επίθεση καταστράφηκε τμήμα μόνο των αρχείων. Λίγο αργότερα συνελήφθησαν δεκατέσσερα άτομα που συμμετείχαν στη συγκεκριμένη επιχείρηση και δώδεκα από αυτά εκτελέστηκαν τον Ιούλιο του 1943.

 Μετά την εισβολή των γερμανικών στρατευμάτων στην Ολλανδία και την κατάληψη της χώρας, κάθε άτομο άνω των 15 ετών έπρεπε να φέρει μαζί του συνεχώς την ταυτότητα (persoonsbewijs). Στις ταυτότητες των Εβραίων Ολλανδών ήταν σημειωμένο ένα μεγάλο J. Σύντομα, μέλη της αντίστασης άρχισαν να φτιάχνουν πλαστές ταυτότητες. Όμως τα πλαστά έγγραφα ήταν εύκολο να εντοπιστούν, αν τα στοιχεία των ταυτοτήτων συγκρίνονταν με τα αρχεία του ληξιαρχείου και έτσι οι Ναζί μπορούσαν εύκολα να εντοπίσουν και να συλλάβουν Εβραίους Ολλανδούς και πιθανά μέλη της αντίστασης ή να επιστρατεύσουν άτομα για καταναγκαστική εργασία. Το 1943 μια ομάδα με επικεφαλής τον γλύπτη Χέρριτ φαν ντερ Φέιν (Gerrit van der Veen) και τον ζωγράφο και συγγραφέα Βίλλεμ Αροντέους (Willem Arondeus), σχεδίασε τη πραγματοποίηση σαμποτάζ στο ληξιαρχείο του Άμστερνταμ, με σκοπό την καταστροφή των αρχείων χωρίς να κινδυνεύσουν ανθρώπινες ζωές. Στην ομάδα αυτή μετείχαν τοπικοί καλλιτέχνες και φοιτητές της ιατρικής, μεταξύ αυτών και ορισμένοι Εβραίοι και ομοφυλόφιλοι καθώς και άτομα που σχετίζονταν με τις παράνομες εκδόσεις Rattenkruid. Η επιχείρηση ήταν ιδιαίτερα δύσκολη καθώς η φύλαξη των ληξιαρχείων είχε ενισχυθεί μετά την επίθεση στο ληξιαρχείο του Βαχενίνγκεν (Wageningen) στα τέλη του 1942. Το ληξιαρχείο του Άμστερνταμ βρισκόταν τότε στην Plantage Kerklaan 36. Η επίθεση πραγματοποιήθηκε το βράδυ της 27ης Μαρτίου 1943. Οι αντιστασιακοί, που ήταν ντυμένοι με αστυνομικές στολές, πλησίασαν τη φρουρά του κτιρίου και είπαν ότι θα έλεγχαν το κτίριο για εκρηκτικά. Οι φύλακες τους πίστεψαν και τους άφησαν να μπουν. Στη συνέχεια δύο από τα μέλη της ομάδας, που ήταν φοιτητές της ιατρικής, νάρκωσαν τους φύλακες και τους μετέφεραν αναίσθητους από τη πίσω πόρτα, στο διπλανό ζωολογικό κήπο. Τα υπόλοιπα μέλη της ομάδας μέσα στο κτίριο στοίβαξαν τα έγγραφα στο πάτωμα και τα περιέχυσαν με βενζίνη και τοποθέτησαν μια σειρά ωρολογιακούς εκρηκτικούς μηχανισμούς, που είχαν φτιάξει με εκρηκτικά τα οποία είχαν πάρει από τις αποθήκες εκρηκτικών του φρουρίου Naarden. Όταν εξερράγησαν οι μηχανισμοί το κτίριο πήρε φωτιά. Η πυροσβεστική που κλήθηκε καθυστέρησε εσκεμμένα να σβήσει τη φωτιά και όταν πια ξεκίνησαν να τη σβήνουν έριξαν πολύ περισσότερο νερό στο κτίριο προκειμένου να καταστραφούν και αρχεία που δεν είχαν καεί. Από την επίθεση αυτή καταστράφηκε μόνο το 15% των αρχείων (800.000 καρτέλες) όμως είχε σημαντικό ψυχολογικό αντίκτυπο τόσο στους κατοίκους της ολλανδικής πρωτεύουσας όσο και στους κατακτητές.
Εκλογές στη Φινλανδία

Στη Φινλανδία γίνονται εκλογές για Πρόεδρο και για Κοινοβούλιο. Το πολίτευμα είναι η κοινοβουλευτική δημοκρατία, με αυξημένο θεσμικό ρόλο του προέδρου της δημοκρατίας. Ο αρχηγός του κράτους (Πρόεδρος της Δημοκρατίας) εκλέγεται κάθε εξαετία με καθολική ψηφοφορία. Στην περίπτωση που την απόλυτη πλειοψηφία δε συγκεντρώσει κανένας από τους υποψηφίους, ο ανώτατος άρχοντας αναδεικνύεται έμμεσα από σώμα εκλεκτόρων, οι οποίοι όμως ορίζονται ύστερα από καθολική ψηφοφορία. Την εκτελεστική εξουσία ασκεί η κυβέρνηση και τη νομοθετική το κοινοβούλιο (εντουσκούντα), του οποίου τα μέλη εκλέγονται για τετραετή θητεία.

 Στον πρώτο γύρο των προεδρικών εκλογών στις 22 Ιανουαρίου, η συμμετοχή ήταν 72,8%. Στο γύρο αυτό προηγήθηκε ο Σάουλι Νιινίστο με ποσοστό 37,0% των ψήφων έναντι 18,8% για τον Πέκα Χααβίστο. Στο δεύτερο γύρο στις 5 Φεβρουαρίου ο Νιινίστο εξελέγη πρόεδρος. Η πρόεδρος Τάρια Χάλονεν επανεξελέγη στον β΄ γύρο των εκλογών, που διεξήχθη στις 29 Ιανουαρίου 2006, με ποσοστό γύρω στο 52%. Εκλογές για το Κοινοβούλιο της Φινλανδίας (Eduskunta) διενεργήθηκαν στις 17 Απριλίου 2011 και είχαν ως αποτέλεσμα την ενίσχυση των Αληθινών Φινλανδών (λαϊκιστικό κόμμα), το οποίο κέρδισε τις εκλογές μαζί με τρία μεγάλα κόμματα. Το Κόμμα του Εθνικού Συνασπισμού (NCP) τερμάτισε στις εκλογές επίσης ως το μεγαλύτερο κόμμα για πρώτη φορά στην ιστορία του. Η συμμετοχή αυξήθηκε στο 70,5% έναντι 67,9% που είχαν ψηφίσει στις προηγούμενες εκλογές το 2007. Ο κυβερνών συνασπισμός με επικεφαλής το Κόμμα του Κέντρου απώλεσε την πλειοψηφία του κατά 2 έδρες, με αποτέλεσμα να αποχωρήσει από την πρωθυπουργία η Μάρι Κιβίνιεμι. Ο τότε υπουργός οικονομικών Γίρκι Κατάινεν σχημάτισε νέα κυβέρνηση. Οι διαβουλεύσεις του Κατάινεν με τα υπόλοιπα κόμματα με σκοπό τον σχηματισμό κυβέρνησης κορυφώθηκαν στις 17 Ιουνίου 2011, με την συμφωνία για σχηματισμό εξακομματικού συνασπισμού, με επικεφαλής τον Κατάινεν και αποτελούμενο από 19 υπουργούς. Το NCP και το SDP αποφασίστηκε να έχουν 6 υπουργούς, η Αριστερή Συμμαχία, οι Πράσινοι και το SPP 2 και οι Χριστιανοδημοκράτες έναν υπουργό.Το νέο Κοινοβούλιο εξέλεξε τον Κατάινεν στην πρωθυπουργία στις 22 Ιουνίου. Η νέα κυβέρνηση συνασπισμού, συναποτελούμενη από 6 κόμματα (Εθνική Συμμαχία, Σοσιαλδημοκρατικό Κόμμα, Πράσινοι, Χριστιανοδημοκράτες, Σουηδικό Λαϊκό Κόμμα και Αριστερή Συμμαχία), έλαβε ψήφο εμπιστοσύνης με 118 υπέρ, 72 κατά και 9 απόντες. Η ορκωμοσία της νέας κυβέρνησης έγινε επίσης στις 22 Ιουνίου 2011. Κοινοβούλιο της Φινλανδίας, 17 Απριλίου 2011 Στις βουλευτικές εκλογές στις 19 Απριλίου 2015 το Κεντρώο Κόμμα της Αντιπολίτευσης αναδείχθηκε πρώτο κόμμα και νέος πρωθυπουργός θα γίνει ο ηγέτης του, Γιούχα Σιπίλα. Ο απερχόμενος πρωθυπουργός Αλεξάντερ Στουμπ αναγνώρισε την ήττα του και συνεχάρη το νικητή των εκλογών. Στις Φινλανδικές βουλευτικές εκλογές της 14ης Απριλίου 2019, κέρδισε το Σοσιαλδημοκρατικό Κόμμα που συγκέντρωσε το 17,73% των ψήφων και πήρε τις 40 από τις 200 έδρες του Κοινοβουλίου. Ο αρχηγός του Σοσιαλδημοκρατικού Κόμματος Άντι Ρίνε σχημάτισε μια κυβέρνηση συνεργασίας με το Κόμμα Κέντρου, την Πράσινη Ένωση, την Αριστερή Συμμαχία και το Σουηδικό Λαϊκό Κόμμα.
Κοκόνι

Το Κοκόνι είναι αναγνωρισμένη από τον Κυνολογικό Όμιλο Ελλάδος ράτσα σκύλου ελληνικής προέλευσης. Θήραμά του είναι η αλεπού, το κουνάβι και η νυφίτσα. Χρησιμοποιείται και ως φύλακας για τα πουλερικά.

 Το όνομα Κοκόνι προέρχεται πιθανότατα από τη λέξη «κοκόνα», μια άλλη λέξη για την κόρη στα νεοελληνικά. Σε προηγούμενες εποχές, η ζωή της κόρης ήταν κυρίως μέσα και γύρω από το σπίτι, και έτσι ο σκύλος κοκόνι ήταν ο «σκύλος της κόρης» ή ο «σκύλος για το σπίτι», σε αντίθεση με τους σκύλους για τους κυνηγούς ή κτηνοτρόφους. Η ουρά του σχηματίζει κύκλο και μπορεί η άκρη της να ακουμπήσει την πλάτη του. Ο Ελληνικός Κυνολογικός Σύνδεσμος το αναφέρει ως ''ζώο συντροφιάς'' με μετρίως θολωτό κρανίο, μικρό σε μέγεθος, ρύγχος κοντύτερο του κρανίου και σφηνοειδές. Ζωηρός, χαρούμενος, έξυπνος. Τη φυλή κοκόνι την αναγνώρισε ο κριτής του Κυνολογικού Ομίλου Ελλάδα Στέλιος Μακαρίτης. Φυλή με αρχαία καταγωγή με πολλές αναπαραστάσεις σε αγγεία, αγάλματα, ειδώλια και νομίσματα φανερώνουν την ύπαρξή του και την τόσο κοντινή σχέση του με την αρχαία ελληνική οικογένεια. Επίσης υπάρχουν αναφορές σε κείμενα και γκραβούρες. http://www.koe.gr/index.php/el/greekbreeds/kokoni
Κάλβιν Μπουθ

Ο Κάλβιν Λόρενς Μπουθ (γεννήθηκε στις 7 Μαΐου 1976) είναι Αμερικανός εκτελεστικός διευθυντής καλαθοσφαίρισης και πρώην επαγγελματίας καλαθοσφαιριστής, ο οποίος σήμερα είναι ο πρόεδρος των Ντένβερ Νάγκετς .

 Ο Μπουθ παρακολούθησε το Πολιτειακό Πανεπιστήμιο της Πενσυλβάνιας αφού πρωταγωνίστησε στο Λύκειο Γκρόουβπορτ Μάντισον στο Οχάιο . Ως τριτοετής, ονομάστηκε ως ο Αμυντικός Παίκτης της Χρονιάς του Μπιγκ Τεν. Ως ανώτερος, ήταν στην δεύτερη ομάδα επιλογής της Διάσκεψης Μπιγκ Τεν. Πήρε πτυχίο Bachelor of Arts στο Πολιτειακό Πανεπιστήμιο της Πενσυλβάνιας το 1998. Ο Μπουθ επιλέχτηκε από τους Ουάσιγκτον Ουίζαρντς στον δεύτερο γύρο (35ος συνολικά) του ντραφτ του ΝΒΑ το 1999 . Έπαιξε για τους Ουίζαρντς , τους Ντάλας Μάβερικς, τους Σιάτιλ Σουπερσόνικς, τους Φιλαδέλφεια 76ερς, τους Μιλγουόκι Μπακς, τους Μινεσότα Τίμπεργουλβς και τους Σακραμέντο Κινγκς, έχοντας κατά μέσο όρο 3,3 πόντους, 2,8 ριμπάουντ και 1,0 τάπες ανά παιχνίδι. Κατά τη διάρκεια της περιόδου 2006–07 του ΝΒΑ, έπαιξε για δεύτερη φορά στους Ουάσιγκτον Ουίζαρντς, ερχόμενος από τον πάγκο και ξεκινώντας περιστασιακά. Στις 13 Ιανουαρίου 2004, ως μέλος των Σουπερσόνικς, ο Μπουθ κατέγραψε 10 τάπες σε 17 λεπτά παιχνιδιού. Τις συνόδευσε με 2 πόντους, 0 ριμπάουντ, 0 ασίστ και 0 κλεψίματα. Οι Σουπερσόνικς έχασαν αυτό το παιχνίδι από τους Καβαλίερς με 96 – 104. Στο πέμπτο παιχνίδι των πλέι οφ του ΝΒΑ του 2001 απέναντι στους Γιούτα Τζαζ, ο Μπουθ έκανε ένα λέι απ με 9,8 δευτερόλεπτα να απομένουν για να δώσει στο Ντάλας ένα προβάδισμα στο τέλος του αγώνα με 84–83 και επομένως την νίκη με 3–2 στην σειρά. Αυτή ήταν η πρώτη νικηφόρα σειρά πλέι οφ των Μάβερικς μετά τους ημιτελικούς της Δυτικής Περιφέρειας το 1988 με το Ντένβερ. Στις 10 Σεπτεμβρίου 2007 ο Μπουθ υπέγραψε ως ελεύθερος με τους Φιλαδέλφεια 76ερς . Ο Μπουθ ξεκίνησε την πορεία του ως εκτελεστικός παράγοντας με τους Νιου Όρλεανς Πέλικανς ως σκάουτερ κατά τη διάρκεια της χρονιάς 2012–13 . Μετά από ένα χρόνο εκεί πήγε στους Μινεσότα Τίμπεργουλβς, φθάνοντας μέχρι την θέση του διευθυντή προσωπικού παικτών. Στις 16 Αυγούστου 2017, ο Μπουθ διορίστηκε βοηθός γενικού διευθυντή των Ντένβερ Νάγκετς . Στις 7 Ιουλίου 2020, ο Μπουθ διορίστηκε γενικός διευθυντής των Ντένβερ Νάγκετς . Κατάλογος κορυφαίων στις τάπες στην 1η Κατηγορία NCAA Κατάλογος παικτών του ΝΒΑ με 10 ή περισσότερες τάπες σε ένα παιχνίδι Βιογραφία του Κάλβιν Μπουθ στο NBA.com
Ιωάννης Γεώργιος της Σαξονίας (1704-1774)

Ο Ιωάννης-Γεώργιος, γερμ. Johann-Georg (21 Αυγούστου 1704 - 25 Φεβρουαρίου 1774) από τον Οίκο των Βέττιν ήταν ιππότης, στρατάρχης της Σαξονίας και κυβερνήτης της Δρέσδης.

 Ήταν ο δεύτερος νόθος γιος του Αυγούστου Β΄ της Πολωνίας και, ως Φρειδερίκου-Αυγούστου Β΄, εκλέκτορα της Σαξονίας και της ερωμένης του Ούρσουλας-Αικατερίνης του Άλτενμποκουμ. Hermann Grote "Stammtafeln Europäische Herrscher- und Fürstanhäuser" Leipzig 1877, reprint Verlag-Leipzig, ISBN 3-8262-0710-6.
Ιωάννης Κοντογιαννάκης

Ο Ιωάννης Κοντογιαννάκης (ρωσικά: Иван Егорович Кондоянаки‎, Ιβάν Γιεγκόροβιτς Κοντογιανάκι, 30 Αυγούστου 1817, Σμύρνη, Οθωμανική Αυτοκρατορία - 14 Μαρτίου 1888, Αγία Πετρούπολη, Ρωσική Αυτοκρατορία) ήταν Έλληνας εθνικός ευεργέτης.

 Γεννήθηκε στη Σμύρνη, ενώ η καταγωγή του ήταν από την Κρήτη. Εγκαταστάθηκε νωρίς στην Αγία Πετρούπολη. Εκεί ίδρυσε την πρώτη ιδιωτική Τράπεζα της Ρωσίας. Για πολύ καιρό διετέλεσε άμισθος πρόξενος της Ελλάδας στη Ρωσία. Προσέφερε το 1874 το ποσό με το οποίο ιδρύθηκε στην Αθήνα βρεφοκομείο. Έκανε και άλλες ευεργεσίες στην αρχαιολογική εταιρεία, το Ωδείο Αθηνών και αλλού. Απεβίωσε το 1888. Η σύζυγός του, Νατάλια Φεντοσέγιεβνα Κουπτσίνσκαγια (ρωσικά: Наталья Федосеевна Купчинская‎), ήταν Ρωσίδα από τη Μόσχα. Η κόρη τους Ελισάβετ ήταν η μητέρα του Ίωνα Δραγούμη. Παντελής Κοντογιάννης (1866-1928) (1908). Εθνικοί ευεργέται. Εν Αθήναις: Σύλλογος προς Διάδοσιν Ωφελίμων Βιβλίων. Ανακτήθηκε στις 25 Μαΐου 2010. Εν Αθήναις Αρχαιολογική Εταιρεία, επιμ. (1937). Λεύκωμα της εκατονταετηρίδος της Εν Αθήναις Αρχαιολογικής Εταιρείας 1837 - 1937. Εν Αθήναις: Αρχαιολογική Εταιρεία. Ανακτήθηκε στις 26 Ιουλίου 2010. Ιωάννης Κοντογιαννάκης στον Πανδέκτη, του Εθνικού Ιδρύματος Ερευνών
Μαξίμ Μπλανσάρ

Ο Μαξίμ Εντουάρ Καμίγ Μπλανσάρ (γεννημένος στις 27 Σεπτεμβρίου 1986) είναι Γάλλος ποδοσφαιριστής, ο οποίος αγωνίζεται ως αμυντικός για λογαριασμό της Πλύμουθ Αργκάιλ. Γεννημένος στο Αλανσόν, έχει αγωνιστεί στην αγγλική Φούτμπολ Λιγκ για λογαριασμό των Τρανμίρ Ρόβερς και Πλύμουθ Αργκάιλ, καθώς και στο Σαμπιονά Νασιονάλ για λογαριασμό των Λαβάλ, Αντάντ Σανουά Σαιν-Γκρατιάν και Μουλέν.

 Ο Μπλανσάρ ξεκίνησε την καριέρα του ως ποδοσφαιριστής από το Αλανσόν, μια κοινότητα της Νορμανδίας, προτού ενταχθεί στην πρώτη επαγγελματική ομάδα της καριέρας του – την Λαβάλ. Πέρασε δύο χρόνια στα τμήματα υποδομής του συλλόγου, προτού προωθηθεί στην πρώτη ομάδα, με την οποία άρχισε να προπονείται στη διάρκεια της σεζόν 2005–06. Ο Μπλανσάρ πραγματοποίησε το επαγγελματικό του ντεμπούτο στο Σαμπιονά Νασιονάλ την αμέσως επόμενη σεζόν και μέτρησε συνολικά 25 εμφανίσεις για το πρωτάθλημα με την Λαβάλ για τις επόμενες δύο σεζόν. Πέρασε την σεζόν 2008–09 αγωνιζόμενος στην Αντάντ Σανουά Σαιν-Γκρατιάν, όπου και πέτυχε το πρώτο του τέρμα για το πρωτάθλημα, ενώ την επόμενη με την Μουλέν – πραγματοποιώντας από 35 συμμετοχές πρωταθλήματος και με τις δύο.Μετακόμσιε στην Αγγλία το καλοκαίρι του 2010, υπογράφοντας στην Τρανμίρ Ρόβερς της Λιγκ Ουάν. Πραγματοποίησε το ντεμπούτο του μαζί της σε μία ισοπαλία με σκορ 0–0 απέναντι στην Χάντερσφιλντ Τάουν, ενώ πραγματοποίησε συνολικά 24 εμφανίσεις στη διάρκεια της σεζόν 2010–11. Αποχώρησε από την Τρανμίρ με την λήξη της σεζόν, αφότου ο ομάδα αρνήθηκε να του προσφέρει νέο συμβόλαιο. Ο Μπλανσάρ υπέγραψε ένα σύντομης διάρκειας συμβόλαιο συνεργασίας με την Πλύμουθ Αργκάιλ το Νοέμβριο, έπειτα από περίοδο δοκιμαστικών στην οποία υπεβλήθη από την ίδια αυτή ομάδα. Πραγματοποίησε το ντεμπούτο του σε μια νίκη της ομάδας του με σκορ 4–1 επί της Νορθάμπτον Τάουν, ενώ επέκτεινε το ήδη υπάρχον συμβόλαιό του τον Ιανουάριο του 2012, έως το τέλος της σεζόν, μετά από συνολικό αριθμό επτά συμμετοχών με την ομάδα. Ο Μπλανσάρ πέτυχε το πρώτο του τέρμα με τη νέα του ομάδα σε μια ισοπαλία 1–1 απέναντι στην Κρόουλι Τάουν.Ο Μπλανσάρ έβαλε την υπογραφή του σε νέο διετές συμβόλαιο τον Μάιο,, ενώ, ταυτόχρονα, κατέκτησε τον τίτλο του καλύτερου παίκτη της ομάδας για την σεζόν 2011–12. Πραγματοποίησε συνολικά 28 εμφανίσεις για το πρωτάθλημα, στην διάρκεια των οποίων πέτυχε δύο τέρματα ενώ, σύμφωνα με την εφημερίδα The Herald, είχε μια "εξαιρετική συνεργασία" με τον Ντάρεν Περς. Maxime Blanchard Στατιστικά καριέρας στο Soccerbase
Παναγιώτης Τσάκος

Ο Παναγιώτης Τσάκος είναι Έλληνας εφοπλιστής και επιχειρηματίας. Γεννήθηκε στα Καρδάμυλα της Χίου το 1936. Είναι καπετάνιος και ιδρυτής του φιλανθρωπικού ιδρύματος "Μαρία Τσάκος". Είναι παντρεμένος με την Ειρήνη Σάρογλου-Τσάκου και είναι πατέρας του Νικόλαου Τσάκου.

 Το 1970 απέκτησε το πρώτο του πλοίο, το «M/V IRENES STAR», και μαζί με μια μικρή ομάδα επενδυτών που απαρτίζονταν κυρίως από φίλους και συγγενείς, ίδρυσε την εταιρεία "Tsakos Shipping & Trading S.A.", η οποία σήμερα αποτελεί τον κορμό του Ομίλου εταιρειών "ΤΣΑΚΟΣ". Λίγα χρόνια αργότερα, το 1975, απέκτησε τα ναυπηγεία "Regusci y Voulminot", στο Μοντεβιδέο της Ουρουγουάης. Το 1978, ίδρυσε το ίδρυμα "Μαρία Τσάκος", στην Ουρουγουάη. Στη Χίο, ίδρυσε το ίδρυμα "Μαρία Τσάκος" το 2008, το "Σπίτι της Μαρίας" το 2013 στα Καρδάμυλα και το ΕΠΑΛ «Τσάκος Ελληνικά Εκπαιδευτήρια Ναυτικών Σπουδών» το 2018. Επίσημη ιστοσελίδα του κοινωφελούς ιδρύματος Μαρία Τσάκος Πληροφορίες για το "Σπίτι της Μαρίας"
Jackie Chan Stuntmaster

Το Jackie Chan Stuntmaster είναι παιχνίδι που βασίζεται στον ηθοποιό και πολεμικών τεχνών Τζάκι Τσαν. Κυκλοφόρησε στις 29 Μαρτίου 2000 μόνο για το PlayStation 1 από την Midway Games και σχεδιασμένο από την Radical Entertainment.

 Ο Τζάκι έχει μετακομίσει στην Νέα Υόρκη όπου εκεί βρίσκεται ο παππούς του (Fredrick) ο οποίος διοικεί μια μικρή μεταφορική εταιρία. Μετά από μια μέρα δύσκολης δουλειάς, ο Τζάκι πηγαίνει να δειπνήσει σε ένα κοντινό εστιατόριο όπου και καταλαβαίνει ότι ο παππούς του έχει πέσει θύμα απαγωγής από κάποιους κακοποιούς. Έτσι ο Τζάκι καλείται να λύσει το μυστήριο και να ψάξει να βρει αυτόν που απήγαγε τον παππού του. Το παιχνίδι απαρτίζεται από 15 επίπεδα σε 15 διαφορετικά περιβάλλοντα. οι εχθροί που θα αντιμετωπίσει ο πάικτης είναι λίγοι και συχνά επαναλαμβανόμενοι, για να αντιμετωπιστούν πρέπει ο παίκτης να χρησιμοποιήσει τις πολεμικές τέχνες του Τζάκι που είναι ένας συνδυασμός από κλοτσιές, μπουνιές και άλματα. Μέσα σε κάθε επίπεδο από τα 15 επίπεδα, ο παίκτης θα αντιμετωπίσει και έναν Boss παίρνοντας πληφοροφίες για την συνέχεια της αποστολής. Κατά την διάρκεια του παιχνιδιού ο Τζάκι λέει διάφορες δικές του ατάκες με την πραγματική του φωνή μιας και ο ηθοποιός δάνεισε την φωνή του για αυτό το σκοπό. Παραγωγός: Τζέφφρεϊ Κίρνυ Καλλιτέχνης: Ρικ Στρινγκφέλοου Δημιουργοί φωνής: Τζάκι Τσαν, Πολ Ντόμπσεν, Κίρμπυ Μόροου και Ρίτσαρντ Σίντι Το παιχνίδι έλαβε "μεσαίες" αναθεωρήσεις σύμφωνα από την GameRankings. To Jackie Chan Stuntmaster Αρχειοθετήθηκε 2018-04-09 στο Wayback Machine. στο MobyGames To Jackie Chan Stuntmaster στο IMDB To Jackie Chan Stuntmaster στο IGN To Jackie Chan Stuntmaster στο GameRankings
Χιουμά Σαχ Σουλτάνα

Η Τελί Χασεκί Χιουμασάχ Σουλτάν (Οθ. Τούρκικα:ھما شاہ سلطان) (Τούρκικα: Telli Haseki Hümaşah Sultan, 1634 - 1672) ήταν μια από τις Χασεκί Σουλτάν, η όγδοοη και η νόμιμη σύζυγος του σουλτάνου Ιμπραήμ Α΄ της Οθωμανικής Αυτοκρατορίας.Ο Ιμπραήμ την παντρεύτηκε όπως και ο Σουλεϊμάν Α΄ ο Μεγαλοπρεπής που παντρεύτηκε την Χουρέμ Σουλτάν. Η Χιουμασάχ Σουλτάν ήταν μία από τις εκπροσώπους του Σουλτανάτου των Γυναικών. Ο πλήρης τίτλος ήταν: Devletlu İsmetlu Telli Haseki Hümaşah Sultan Aliyyetü'ş-Şân Hazretleri

 Γεννήθηκε το 1634 στην Κιρκασία. Η Χιουμασάχ ήταν η αγαπημένη σύζυγος του Ιμπραήμ Α'. Τον Δεκέμβρη του 1647 ο Ιμπραήμ Α΄ την παντρεύτηκε νόμιμα στην Κωνσταντινούπολη. Μετά τον γάμο της έγινε γνωστή ως "Τελί Χατούν" λόγω των ασημί και χρυσών κλωστών (tels) που χρησιμοποιούνται παραδοσιακά για να στολίζουν τα μαλλιά της νύφης. Ο συμβατικός γάμος του Ιμπραήμ Α΄ και της Χιουμασάχ Σουλτάν εορτάστηκε σε μία μεγαλοπρεπή τελετή. Παρ' όλα αυτά δεν είναι γνωστό σίγουρα αν την ελευθέρωσε πρώτα, καθώς ήταν σκλάβα, ή αν την παντρεύτηκε ενώ ήταν σκλάβα. Ο γάμος του Σουλτάν Ιμπραήμ Χαν και της Χασεκί Χιουμασάχ Σουλτάν περιγράφεται από τον ιστορικό Μουσταφά Ναιμά: Η νύφη σε μια καλά διατεταγμένη πομπή πήγε από τους κήπους του Νταβούντ πασά στο αυτοκρατορικό παλάτι. Η τελετή έγινε από τον επικεφαλής Μαύρο ευνούχο που ενεργεί ως πληρεξούσιος για τη νύφη και τον μεγάλο βεζίρη που ενεργεί ως πληρεξούσιος του Σουλτάνου. Ρόμπες τιμής παραχωρήθηκαν στους βεζίρηδες και στους ουλεμάδες και άλλοι έλαβαν τιμητικές διακρίσεις σύμφωνα με το έθιμο. Μετά τον γάμο ο Ιμπραήμ της έδωσε το θησαυροφυλάκιο της Αιγύπτου ως προίκα και διέταξε το παλάτι να της δοθούν χαλιά και γούνες. Ο Ιμπραήμ υπέβαλε τις αδελφές του, Αϊσέ Σουλτάν, Φατμά Σουλτάν, Χανζαντέ Σουλτάν, καθώς και την ανιψιά του Καγιά Σουλτάν στην ταπείνωση της υποταγής στις παλλακίδες του. Τους πήρε τα εδάφη και τα κοσμήματα τους και τις έκανε να υπηρετούν την Χιουμασάχ, στέκοντας σε στάση προσοχής σαν υπηρέτες καθώς έτρωγε και κρατώντας το σαπούνι, την λεκάνη και την κανάτα με το νερό με τα οποία έπλενε τα χέρια της. Η Χασεκί Χιουμασάχ Σουλτάν πέθανε το 1672 στην Κωνσταντινούπολη. Χιουμά σημαίνει "κορίτσι/γυναίκα" και Σαχ σημαίνει "βασιλιάς". Σύμφωνα με μία άλλη πηγή μετονομάστηκε σε Σαχ Σουλτάν μετά τον γάμο της. Peirce, Leslie P., The Imperial Harem: Women and Sovereignty in the Ottoman Empire, Oxford University Press, 1993, ISBN 0-19-508677-5 (paperback) Yavuz Bahadıroğlu, Resimli Osmanlı Tarihi, Nesil Yayınları (Ottoman History with Illustrations, Nesil Publications), 15th Ed., 2009, ISBN 978-975-269-299-2 (Hardcover)
Ασσοσιατζιόνε Κάλτσιο Λιμπερτάς

Η ΑΚ Λιμπερτάς είναι μια ποδοσφαιρική ομάδα από τον Άγιο Μαρίνο. Η ομάδα ιδρύθηκε το 1928. Αγωνίζεται στο Πρωτάθλημα ποδοσφαίρου Σαν Μαρίνο – Γκιρόνε Α΄. Χρώματα της ομάδας είναι το κόκκινο και το άσπρο. Είναι η παλαιότερη ομάδα του Αγίου Μαρίνου. Έχει 3 ευρωπαϊκές συμμετοχές.

 Πρωτάθλημα ποδοσφαίρου Σαν Μαρίνο: 11995–1996Κόπα Τιτάνο: 101937, 1950, 1954, 1958, 1959, 1961, 1987, 1989, 1991, 2006Ομοσπονδιακό Τρόπαιο Αγίου Μαρίνου: 31989, 1992, 1996 Επίσημη Ιστοσελίδα της ΑΚ Λιμπερτάς Αρχειοθετήθηκε 2011-02-08 στο Wayback Machine. FSGC page Αρχειοθετήθηκε 2012-12-24 at Archive.is eufo.de - Team Squad
Down to Earth (άλμπουμ, Ozzy Osbourne)

Down to Earth είναι ο τίτλος του όγδοου στούντιο δίσκου του βρετανού χέβι μέταλ τραγουδιστή Ozzy Osbourne, ο οποίος κυκλοφόρησε τον Οκτώβριο του 2001 από την "Epic Records". Η ιαπωνική έκδοση του άλμπουμ περιελάμβανε το επιπλέον κομμάτι "No Place for Angels". Το άλμπουμ σκαρφάλωσε στο # 4 του Billboard στις Ηνωμένες Πολιτείες και βραβεύθηκε ως πλατινένιο, ενώ στη Μεγάλη Βρετανία έφθασε μόλις στο # 19 και τελικά ξεπέρασε τα 60.000 αντίτυπα για να βραβευθεί ως ασημένιο. Περιελάμβανε δύο επιτυχημένα σινγκλ, με το "Dreamer" να μπαίνει στο Top-10 σε αρκετές ευρωπαϊκές χώρες και το "Gets Me Through" να μπαίνει σε χαμηλότερες θέσεις στη Σουηδία και τη Γερμανία. Αυτό ήταν το μοναδικό άλμπουμ του σχήματος στο οποίο το μπάσο έπαιζε ο Ρόμπερτ Τρουτζίλο, αφού μετά την κυκλοφορία του αποχώρησε για να αντικαταστήσει τον Τζέισον Νιούστεντ στους Metallica. Επίσης, ήταν το πρώτο άλμπουμ του Osbourne με τον Μάικ Μπόρντιν στα τύμπανα. Ο κιθαρίστας Ζακ Γουάιλντ δεν συμμετείχε στη σύνθεση των κομματιών του δίσκου αλλά ηχογράφησε τα μέρη της κιθάρας, λόγω του ότι είχε αποχωρήσει λίγο πριν τη σύνθεση του δίσκου και επανήλθε για τις ηχογραφήσεις του.

 1. Gets Me Through (Osbourne, Palmer) - 5:04 2. Facing Hell (Osbourne, Palmer, Humphrey, Nicholls) - 4:25 3. Dreamer (Osbourne, Frederiksen, Jones) - 4:44 4. No Easy Way Out (Osbourne, Palmer) - 5:06 5. That I Never Had (Osbourne, Frederiksen, Holmes, Trujillo) - 4:23 6. You Know...(Part 1) (Osbourne, Palmer) - 1:06 7. Junkie (Osbourne, Frederiksen, Holmes, Trujillo) - 4:28 8. Running Out of Time (Osbourne, Frederiksen, Jones) - 5:05 9. Black Illusion (Osbourne, Palmer, Nicholls, Sturmer) - 4:21 10. Alive (Osbourne, Saber) - 4:54 11. Can You Hear Them? (Osbourne, Frederiksen, Holmes, Trujillo) - 4:58 Down to Earth (άλμπουμ)Ηνωμένες Πολιτείες (RIAA Certification): Πλατινένιος Καναδάς (CRIA Certification): Πλατινένιος Ηνωμένο Βασίλειο (BPI Certification): Ασημένιος Το Down to Earth ηχογραφήθηκε από τους εξής μουσικούς: Όζι Όσμπορν - φωνητικά Ζακ Γουάιλντ - κιθάρα Ρόμπερτ Τρουτζίλο - μπάσο Μάικ Μπόρντιν - τύμπανα Τιμ Πάλμερ - κιθάρα Ντάνι Σέιμπερ - κιθάρα Μάικλ Ράιλο - πλήκτρα Down to Earth - Ozzy Osbourne | Songs, Reviews, Credits, Awards | AllMusic Ozzy Osbourne - Down to Earth | Sputnikmusic Ozzy Osbourne - Down to Earth - Reviews - Encyclopaedia Metallum Down to Earth Review | Ozzy Osbourne | Ultimate Guitar Songfacts - List of songs by Ozzy Osbourne
Αντρέας Γκρύντσιγκ

O Αντρέας Γκρύντσιγκ (25 Ιουνίου 1939 - 27 Οκτωβρίου 1985) ήταν Γερμανός ακτινολόγος και καρδιολόγος με αξιοσημείωτο κλινικό έργο και έρευνα στην επιδημιολογία και την αγγειολογία. Έγινε γνωστός ως ο πρώτος καρδιολόγος στον κόσμο, που ανέπτυξε τεχνική επιτυχημένης αγγειοπλαστικής με μπαλόνι, για την επέκταση των αυλών των αποφραγμένων αρτηριών.

 Γεννήθηκε στη Δρέσδη λίγο πριν την έναρξη του δεύτερου Παγκοσμίου Πολέμου. Ο πατέρας του, Βίλμαρ Γκρύντσιγκ, ήταν καθηγητής δευτεροβάθμιας εκπαίδευσης, με διδακτορικό στη χημεία. Η μητέρα του, Καρλόττα, ήταν δασκάλα. Πέρασε ήσυχα παιδικά χρόνια, χωρίς προβλήματα. Σπούδασε στο Πανεπιστήμιο της Χαϊδελβέργης από το 1958 και απέκτησε το δίπλωμα της ιατρικής το 1964. Στα τέλη της δεκαετίας του 1960, ο Γκρύντσιγκ έμαθε για μια πρώιμη τεχνική αγγειοπλαστικής που είχε αναπτυχθεί από τον Τσάρλς Ντότερ, έναν Αμερικανό ιατρό - ακτινολόγο, όταν τον πρωτογνώρισε σε ένα επιστημονικό συνέδριο στη Φρανκφούρτη. Έχοντας αντιμετωπίσει μεγάλη γραφειοκρατία στη Γερμανία για την πειραματική δοκιμή τεχνικών αγγειοπλαστικής στην καρδιολογία, ο Γκρύντσιγκ, αν και δεν το επιθυμούσε, μετακόμισε στην Ελβετία το 1969.Η πρώτη επιτυχημένη επέμβαση στεφανιαίας αγγειοπλαστικής από τον δρ. Γκρύντσιγκ -σε ασθενή χωρίς νάρκωση- πραγματοποιήθηκε στις 16 Σεπτεμβρίου 1977, στη Ζυρίχη, Ελβετία. Η τεχνική αυτή, που δεν είναι εγχείρηση, ονομάστηκε μετέπειτα ως διαδερμική στεφανιαία αγγειοπλαστική (ή αγγειοπλαστική, ή κν. "μπαλονάκι") και τις επόμενες δεκαετίες εξελίχτηκε με ένα αλματώδη τρόπο. Με τη μέθοδο αυτή, για πρώτη φορά, επέτυχε διόρθωση των στεφανιαίων στενώσεων (σε ασθενή που είχε υψηλού βαθμού στένωση, 80%) χωρίς ανοικτή εγχείρηση. Προκάλεσε επέκταση μήκους 3 χιλιοστών, σε αριστερή πρόσθια φθίνουσα αρτηρία, η οποία τροφοδοτούσε το μπροστινό τοίχωμα της καρδιάς. Η επέμβαση αυτή έγινε σε πολλούς ασθενείς σε σύντομο χρονικό διάστημα που ακολούθησε. Ο ίδιος παρουσίασε τα αποτελέσματα των τεσσάρων πρώτων περιπτώσεων επεμβάσεων αγγειοπλαστικής που είχε διενεργήσει με τους συνεργάτες του στη Ζυρίχη στο Ετήσιο Συνέδριο της Αμερικανικής Καρδιολογικής Εταιρείας το 1977, αφήνοντας έκπληκτο το ιατρικό κοινό του συνεδρίου. Αυτή η παρουσίαση οδήγησε στην ευρεία, παγκόσμια αναγνώριση του πρωτοποριακού έργου του. Ο Γκρύντσιγκ υπήρξε ερασιτέχνης πιλότος και είχε ένα μικρό ιδιωτικό δικινητήριο αεροσκάφος τύπου Beechcraft Baron. Δυστυχώς τόσο εκείνος όσο και η σύζυγός του σκοτώθηκαν σε αεροπορικό δυστύχημα που έγινε έξω από την πόλη Φόρσαϊθ της Τζόρτζιας των ΗΠΑ στις 27 Οκτωβρίου 1985.Η ιατρική επεμβατική καινοτομία του Γκρύντσιγκ καταγράφηκε ως πολύ σημαντική ανακάλυψη με μεγάλη συμβολή στον τομέα της ιατρικής, για να αποδείξει ότι η επεμβατική καρδιολογία έχει μέλλον, χωρίς να απαιτείται πάντα ανοιχτή χειρουργική επέμβαση.
Αδιάκοπος Λακωνίας

Ο Αδιάκοπος είναι οικισμός της τοπικής κοινότητας Κάμπου, της δημοτικής ενότητας (τέως δήμου) Βοιών, του δήμου Μονεμβασίας, της περιφερειακής ενότητας (τέως νομού) Λακωνίας, στην περιφέρεια Πελοποννήσου, σύμφωνα με το πρόγραμμα Καλλικράτης. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Επιδαύρου Λιμηράς του νομού Λακωνίας, στο γεωγραφικό διαμέρισμα Πελοποννήσου.

 Ο Αδιάκοπος είναι πεδινός οικισμός στο νοτιοανατολικό τμήμα του νομού Λακωνίας. Βρίσκεται στο νότιο τμήμα της χερσονήσου Επιδαύρου Λιμηράς, προς την πλευρά του φερώνυμου κόλπου και κοντά στην επαρχιακή οδό Μονεμβασίας-Νεάπολης, σε μέσο σταθμικό υψόμετρο 50. Απέχει 106 χλμ. περίπου ΝΑ. της Σπάρτης. Ο οικισμός αναγνωρίστηκε το 1940 και προσαρτήθηκε στην κοινότητα Κάμπου Βοιών του νομού Λακωνίας. Με το ΦΕΚ 244Α - 04/12/1997 αποσπάστηκε από την κοινότητα Κάμπου Βοιών και προσαρτήθηκε στον δήμο Βοιών. Με το ΦΕΚ 874Α - 07/06/2010 αποσπάστηκε από τον δήμο Βοιών και προσαρτήθηκε στον δήμο Μονεμβασίας. Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Περιοδικό «Διακοπές», εκδ. Δ.Ο.Λ., 2010 Οργανισμός εκδόσεων «Ελλάδα», χάρτες (εκδ. Βαρελάς) eetaa.gr
Πρίγκιπισσα Λίλιμπετ του Σάσσεξ

Η πριγκίπισσα Λίλιμπετ του Σάσεξ (αγγλικά: HRH Princess Lilibet of Sussex , γενν. 4 Ιουνίου 2021) είναι το νεότερο παιδί και η μοναχοκόρη του Πρίγκιπα Χάρι, Δούκα του Σάσσεξ και της Μέγκαν Μαρκλ. Είναι το ενδέκατο δισέγγονο της βασίλισσας Ελισάβετ Β΄ του Ηνωμένου Βασιλείου και του Πρίγκιπα Φίλιππου, Δούκα του Εδιμβούργου. Είναι έβδομη στη διαδοχή στο βρετανικό θρόνο.

 Τον Φεβρουάριο του 2021, ο Δούκας και η Δούκισσα του Σάσσεξ ανακοίνωσαν ότι ανέμεναν το δεύτερο παιδί τους. Τον Μάρτιο του 2021, ανακοίνωσαν ότι το παιδί θα είναι κορίτσι. Η Βάπτιση της μικρής Λίλιμπετ έλαβε χώρα στις 3 Μαρτίου 2023 σε μια ιδιωτική τελετή με 30 άτομα στο σπίτι του Πρίγκιπα Χάρι, Δούκα του Σάσσεξ και της συζύγου του Μέγκαν, Δούκισσα του Σάσσεξ στην Καλιφόρνια, με ανάδοχο τον ηθοποιό και κωμικό Τάιλερ Πέρι, Ο φίλος του ζευγαριού Όμιντ Σκόμπι δήλωσε ότι κάλεσαν τον Βασιλιά Κάρολο Γ, την σύζυγο του Καμίλα, όπως και τον Ουίλιαμ, Πρίγκιπα της Ουαλίας και την Κάθριν, Πριγκίπισσα της Ουαλίας αλλά δεν παραβρέθηκαν .Επίσης ήταν η πρώτη φόρα που χρησιμοποιήθηκαν οι Βασιλικοί τίτλοι της Λίλιμπετ και αναφέρθηκε ως "πριγκίπισσα". Η Λίλιμπετ γεννήθηκε στο νοσοκομείο Santa Barbara Cottage στη Σάντα Μπάρμπαρα, στις 4 Ιουνίου 2021 στις 11:40 π.μ.. Το όνομα της προέρχεται από την εκ πατρός προγιαγιά της Ελισάβετ Β΄ του Ηνωμένου Βασιλείου και την εκ πατρός γιαγιά της Νταϊάνα, πριγκίπισσα της Ουαλίας.
Τόργκεϊ Μπριν

Ο Τόργκεϊ Μπριν (Torgeir Bryn) (Όσλο, 19 Αυγούστου 1964), είναι Νορβηγός πρώην διεθνής επαγγελματίας καλαθοσφαιριστής. Έχει ύψος 2,06 μέτρα και αγωνιζόταν στη θέση του Πάουερ φόργουορντ.

 Ο Μπριν ξεκίνησε την καριέρα του σε ηλικία δεκαοκτώ ετών από την Αμερούντ Μπάσκετ, στην οποία παρέμεινε μέχρι το 1985. Συνέχισε στις Ηνωμένες Πολιτείες, όπου σπούδασε για δύο χρόνια στο κολέγιο Μίρα Κόστα και δύο ακόμη στο Τέξας Στέιτ. Με τους Μπόμπκατς του Τέξας αγωνίστηκε σε 61 αγώνες με μέσους όρους 15,9 πόντων και 8,2 ριμπάουντ.Το 1989, έπαιξε στο ΝΒΑ με την ομάδα των Λος Άντζελες Κλίπερς για τρεις αγώνες, πριν συνεχίσει στο CBA. Το καλοκαίρι του 1990, συμφώνησε με τη γαλλική Κονιάκ και συνέχισε στην ισπανική Μπρεογκάν, πριν μεταγραφεί στους Φορτ Γουέιν Φιούρι του CBA για δύο σεζόν. Το 1993-94, φόρεσε τη φανέλα της Εβρέ Μπάσκετ από τη Γαλλία και την επόμενη χρονιά αγωνίστηκε στην ισπανική Εστουδιάντες και την πορτογαλική Μπενφίκα, με την οποία κατέκτησε το νταμπλ. Το 1995-96, κατέκτησε το πρωτάθλημα Λιθουανίας με τη Ζάλγκιρις Κάουνας, ενώ την επόμενη χρονιά επέστρεψε στη Γαλλία, φορώντας τη φανέλα της Ορτέζ.Μετά από μία σεζόν στη Λε Μαν, συνέχισε στη Γάνδη από το Βέλγιο και την ιταλική Αουρόρα Τζέζι και το 1999-00, αγωνίστηκε στο ελληνικό πρωτάθλημα με την ομάδα του Άρη, παίζοντας σε 22 ματς με μέσους όρους 1,9 πόντων και 2,5 ριμπάουντ.Το 2000, μεταγράφηκε στην ομάδα από την οποία ξεκίνησε, την Αμερούντ Μπάσκετ και το 2002-03 συνέχισε στους Χάρσταντ Βίκινγκς. Αποχώρησε από την ενεργό δράση σε ηλικία 39 ετών, για να επιστρέψει το 2007 στην Αμερούντ, παραμένοντας για δύο ακόμη σεζόν και σταματώντας το μπάσκετ σε ηλικία 45 ετών.Παράλληλα, αποτέλεσε βασικό στέλεχος της εθνικής ανδρών της Νορβηγίας, με την οποία έπαιξε σε 111 αγώνες. 1 Πρωτάθλημα Πορτογαλίας: 1995 1 Κύπελλο Πορτογαλίας: 1995 1 Πρωτάθλημα Λιθουανίας: 1996 1 Πρωτάθλημα Νορβηγίας: 2001 Torgeir Bryn Past Stats, Playoff Stats, Statistics, History, and Awards DraftExpressProfile: Torgeir Bryn, Stats, Comparisons, and Outlook Torgeir Bryn Basketball Player Profile
Παγκόσμιο Πρωτάθλημα Βαρέων Βαρών (WWE)

Το Παγκόσμιο Πρωτάθλημα Βαρέων Βαρών (αγγλ: World Heavyweight Championship) ήταν ένας επαγγελματικός τίτλος βαρέων βαρών και ανήκει στην εταιρία πάλης WWE. Ήταν ο σημαντικότερος τίτλος της εταιρείας, μαζί με το Πρωτάθλημα WWE. Το 2002 ο τίτλος καθιερώθηκε στο WWE Raw, ενώ ορισμένες φορές μεταφέρθηκε και στο WWE SmackDown. Το 2011 άρχισε να διεκδικείται απο τους παλαιστές και των δύο σόου. Η καταγωγή του πρωταθλήματος βρίσκεται στο αρχικό παγκόσμιο πρωτάθλημα βαρέων βαρών που ιδρύθηκε το 1905.

 Το WWE παρουσίασε για πρώτη φορά το Παγκόσμιο Πρωτάθλημα Βαρέων Βαρών τον Σεπτέμβρη του 2002 στο Raw και πρώτος πρωταθλητής ήταν ο Τριπλ Έιτς. Πριν απο αυτό όμως ο τίτλος ανήκε στο WCW, το οποίο αγοράστηκε απο το WWE. Απο τότε που το Raw και το SmackDown έγιναν δύο ξεχωριστά σόου στο WWE, το πρωτάθλημα έχει μετακινηθεί μεταξύ των δύο σόου σε διαφορετικές περιπτώσεις, κυρίως ως αποτέλεσμα του WWE Draft (Μετεγγραφές μεταξύ των δυο σόου). Το πρωτάθλημα ήταν γενικά διεκδικήσιμο στον τομέα των επαγγελματικών αγώνων πάλης, στον οποίο οι συμμετέχοντες εκτελούσαν σκηνοθετημένους αγώνες πάλης. Ο πρώτος πρωταθλητής ήταν ο Τριπλ Έιτς. Περισσότερες κατακτήσεις έχει ο Ετζ με (7) επτά φορές. Ο μακροβιότερος πρωταθλητής ήταν ο Μπατίστα που κράτησε τον τίτλο για 282 ημέρες. Ο συντομότερος πρωταθλητής ήταν ο Μπιγκ Σόου, που κράτησε επίσημα τον τίτλο για 45 δευτερόλεπτα. Ο νεότερος πρωταθλητής ήταν ο Ράντυ Όρτον, ο οποίος κέρδισε τον τίτλο στην ηλικία των 24 ετών και 136 ημερών. Ο γηραιότερος πρωταθλητής ήταν ο Αντερτέικερ, ο οποίος κέρδισε τον τίτλο στην ηλικία των 44 ετών και 194 ημερών Ο πιο βαρύς πρωταθλητής ήταν ο Μπιγκ Σόου (200 κιλά), ενώ ο ελαφρύτερος ήταν ο Ρέι Μιστέριο (77 κιλά). Ο τελευταίος πρωταθλητής ήταν ο Ράντυ Όρτον. http://wwe.com/inside/titlehistory/worldheavyweight http://wrestling-titles.com/wwe/wwe-world-h.html Πρωτάθλημα WWE Διηπειρωτικό Πρωτάθλημα WWE
Μεταμόρφωση Παλαμά Καρδίτσας

Για οικισμούς με το ίδιο όνομα δείτε το λήμμα: Μεταμόρφωση (αποσαφήνιση). Για συνώνυμο οικισμό στο νομό Καρδίτσας: Μεταμόρφωση Ανθηρού Η Μεταμόρφωση είναι πεδινό χωριό της Καρδίτσας σε υψόμετρο 90 μέτρα.

 Η Μεταμόρφωση (παλιότερα Κουρτίκι) βρίσκεται στο κέντρο της περιφερειακής ενότητας Καρδίτσας σε απόσταση 7 χλμ. ΒΔ. του Παλαμά και 26 χλμ. ΒΑ. της Καρδίτσας. Αποτελεί οικισμό και τοπική κοινότητα του δήμου Παλαμά και είναι κτισμένος στις δυτικές όχθες του ποταμού Καλέντζη, στο χαμηλότερο σημείο του Θεσσαλικού Κάμπου. Οι μόνιμοι κάτοικοι του χωριού, σύμφωνα με την απογραφή του 2011, είναι 407. Η συντριπτική πλειοψηφία τους ασχολούνται με τη γεωργία, κυρίως με την καλλιέργεια βαμβακιού, και λιγότερο με την κτηνοτροφία. Χαρακτηριστική τοποθεσία του χωριού, είναι το ξωκλήσι της Μεταμόρφωσης του Σωτήρος, στον προαύλιο χώρο του οποίου διοργανώνεται κάθε χρόνο πανήγυρις με τεράστια προσέλευση προσκυνητών από ολόκληρη την Θεσσαλία το διήμερο 5 και 6 Αυγούστου με χορευτικές εκδηλώσεις.
Μαρτίνα Φράνκα

Η Μαρτίνα Φράνκα είναι μια ιταλική πόλη 48.660 κατοίκων, στην επαρχία του Τάραντα, στην Απουλία. Γνωστή για τη μπαρόκ αρχιτεκτονική και το φεστιβάλ μουσικής "Valle d'Itria", βρίσκεται στους νότιους πρόποδες του οροπεδίου του Μούρτζε, στα σύνορα των επαρχιών του Τάραντα και του Μπρίντιζι με τη Μητροπολιτική πόλη του Μπάρι.

 Ούσα στους νοτιοανατολικούς λόφους της Μουρτζία, η Μαρτίνα Φράνκα βρίσκεται σε υψόμετρο 431 μ. και καλύπτει έκταση περίπου 299 τ.χλμ., καταλήγοντας στην τέταρτη θέση κατά σειρά επέκτασης μεταξύ των ιταλικών δήμων. Στη γύρω περιοχή υπάρχουν πολλές σπηλιές. Στον συνοικισμό του Μόντε Φελλόνε βρίσκονται τα σπήλαια Κουόκο και Μόντε Φελλόνε, τα οποία έχουν μεγάλη αρχαιολογική σημασία. Σύμφωνα με τα στοιχεία της ISTAT την 1η Ιανουαρίου 2018, οι αλλοδαποί κάτοικοι ήταν 1771 άτομα, που αντιστοιχούσε στο 3,6% του συνολικού πληθυσμού των κατοίκων. Οι πιο αντιπροσωπευτικές εθνικότητες είναι: Αλβανία : 522 Ρουμανία : 485 Κίνα : 162 Ηνωμένο Βασίλειο : 73 Ινδία : 63 Ξεκίνησε το δεύτερο μισό του 17ου αιώνα υπό τη βούληση του δούκα Καρατσιόλο. Σήμερα η κατοικία των Καρατσιόλο είναι το Δημαρχείο της πόλης. Οι αίθουσες "Arcadia", "Mito" και "Bibbia" είναι αξιοσημείωτες, παίρνοντας το όνομά τους από τις τοιχογραφίες που φιλοξενούν, έργα του ζωγράφου Domenico Carella . Το Μουσείο του δάσους Pianelle, κοντά στο Παλάτι του Δόγη, αποσκοπεί στη διάδοση των ιδιαιτεροτήτων της πανίδας και της χλωρίδας της περιοχής. Στο μουσείο υπάρχει μόνιμη έκθεση της αγροτικής παράδοσης με ιστορικά αντικείμενα και έπιπλα. Το Μουσείο Filippo I d'Angiò, κοντά στο Παλάτι του Δόγη, προσφέρει εκθέσεις σύγχρονης τέχνης εμπνευσμένες από την περιοχή . Μουσείο της Βασιλικής του Αγίου Μαρτίνου.
Καρουζανά Ηρακλείου

Τα Καρουζανά είναι χωριό και πρώην κοινότητα της επαρχίας Πεδιάδος στο νομό Ηρακλείου. Αποτελεί ομώνυμο Δημοτικό διαμέρισμα υπαγόμενο σήμερα στο Δήμο Καστελλίου. Αποτελείται από δύο οικισμούς: τα Άνω Καρουζανά (πρώην Απάνω Καρουζανώ) και τα Κάτω Καρουζανά (πρώην Κάτω Καρουζανώ), με 86 κατοίκους συνολικά το 2001. Στο ίδιο Δημοτικό διαμέρισμα υπήχθησαν το Μπιτζαριανό και η Άγνος. Απέχει από το Ηράκλειο 40 χιλιόμετρα. Κεντρικός ναός (και στο Μπιτζαριανό) είναι η Αγία Πελαγία.

 Το Δημοτικό διαμέρισμα Καρουζανών αριθμεί 124 κατοίκους, με βάση την απογραφή πληθυσμού του 2001. Οι οικισμοί που το συναποτελούν είναι: τα Κάτω Καρουζανά [ 38 ] , σε υψόμετρο 300 μ. η Άγνος [ 14 ] τα Άνω Καρουζανά [ 48 ] , σε υψόμετρο 380 μ. το Μπιτζαριανό (τ. η Πηγή) [ 24 ] , σε υψόμετρο 320 μ. και σε απόσταση 38 χλμ. από το Ηράκλειο. Στην περιοχή βρίσκεται και ο κατάγραφος ναός του Αγίου Παντελεήμονα. Τα ονόματα των χωριών της περιοχής πιστοποιούν ότι ιδρύθηκαν από τους Καρουζάκηδες, όπως το Θωμαδιανό από τους Θωμαδάκηδες, το Καρδουλιανό από τους Καρδουλάκηδες κλπ. Η σωστή γραφή είναι με ‘’ω’’ από τη γενική πληθυντικού. Οι Μπιτζαράκηδες προέρχονται από το ιταλικό bizzaro, που σημαίνει παράξενος, παράδοξος. Το όνομα υπήρχε και στην Ισπανία το 15ο αιώνα. Το επώνυμο του εξερευνητή Φρανσίσκο Πισάρο το πιστοποιεί. Το Μπιτζαριανό μετονομάστηκε μεταπολεμικά σε Πηγή, από μία πηγή που βρισκόταν αρκετά μακριά από το χωριό. Τελικά επανήλθε η παλιά ονομασία, που τη βρίσκουμε Μπιτζαριανώ στην απογραφή του 1881, στο Δήμο Καστελίου. Στις ενετικές απογραφές όπως και στην τουρκική του 1834 δεν αναφέρεται καθόλου. Ενδιαφέρον παρουσιάζει ο τρίκλιτος προσκυνηματικός ναός του Αγίου Παντελεήμονα, της Ζωοδόχου Πηγής και του Αγίου Ιωάννη. Το Ηράκλειον και ο νομός του. Ηράκλειο: Νομαρχία Ηρακλείου. 1971.
Ντούσκο Μάρκοβιτς

Ο Ντούσκο Μάρκοβιτς (Duško Marković, Κυριλλικά: Душко Марковић , 6 Ιουλίου 1958-) είναι Μαυροβούνιος πολιτικός, ο οποίος χρημάτισε πρωθυπουργός της χώρας του, από τις 28 Νοεμβρίου 2016 ως τις 4 Δεκεμβρίου 2020.

 Ο Μάρκοβιτς γεννήθηκε στις 6 Ιουλίου 1958 στο Μόικοβατς του Μαυροβουνίου (που αποτελούσε τότε τμήμα της σοσιαλιστικής Γιουγκοσλαβίας). Στην εθνικότητα είναι μαυροβούνιος. Τελείωσε το δημοτικό και το γυμνάσιο στο Μόικοβατς, και αποφοίτησε από την νομική σχολή του Πανεπιστημίου του Κραγκούγεβατς, στη Σερβία (ΣΟΔΓ).Είναι παντρεμένος με τρία παιδιά. Το 1983 ο Ντούσκο εργάστηκε ως νομικός σύμβουλος στο ορυχείο του Μπρσκόβο στη γενέτειρά του, Μόικοβατς. Το 1986 διορίστηκε γραμματέας του δημοτικού συμβουλίου του Μόικοβατς και δήμαρχος το 1989. Αποχώρησε από τη θέση το 1991, για να διοριστεί γενικός γραμματέας της κυβέρνησης του Μαυροβουνίου επί Μίλο Τζουκάνοβιτς. Το 1997, εξελέγη μέλος της Συνέλευσης του Μαυροβουνίου και το επόμενο έτος έγινε βοηθός υπουργός Εσωτερικών, υπεύθυνος για την Υπηρεσία Κρατικής Ασφάλειας (SDB). Το 2005, έπειτα από τη σύσταση της νέας Υπηρεσίας Εθνικής Ασφάλειας (ΑΝΒ) τον Μάιο του ίδιου έτους, ο Μάρκοβιτς διορίστηκε από το Κοινοβούλιο επικεφαλής του οργανισμού, θέση που κατείχε μέχρι το 2010, οπότε εξελέγη στην κυβέρνηση του Ιγκόρ Λούκιτς: πρώτα ως υπουργός άνευ χαρτοφυλακίου, στη συνέχεια ως αναπληρωτής πρωθυπουργός και υπουργός Δικαιοσύνης. Αποχώρησε από την κυβέρνηση το 2015 και την ίδια χρονιά το συνέδριο του κυβερνώντος Δημοκρατικού Κόμματος Σοσιαλιστών (DPS) τον εξέλεξε αντιπρόεδρο του κόμματος. Το 2016, ορίστηκε πάλι ως υπουργός Εσωτερικών. Στις 25 Οκτωβρίου 2016, δέκα ημέρες μετά τις βουλευτικές εκλογές, το πολιτικό γραφείο του DPS επέλεξε τον Μάρκοβιτς να αντικαταστήσει τον Μίλο Τζουκάνοβιτς ως πρωθυπουργός. Η υποψηφιότητά του καταδικάστηκε από την αντιπολίτευση, που κατηγόρησε τον Μάρκοβιτς για συμμετοχή σε σκάνδαλα διαφθοράς και της απόκρυψης στοιχείων στην έρευνα για την δολοφονία ενός δημοσιογράφου προσκείμενου στην αντιπολίτευση, το 2014.Στις 9 Νοεμβρίου 2016 ο Μάρκοβιτς διορίστηκε πρωθυπουργός από τον πρόεδρο του Μαυροβουνίου Φίλιπ Βουγιάνοβιτς, και στις 28 Νοεμβρίου, ο διορισμός εγκρίθηκε από τα 41 από τα συνολικά 81 μέλη του κοινοβουλίου (με την αντιπολίτευση να μποϊκοτάρει τη συνέλευση), με την υποστήριξη των κρoατών και βοσνίων μουσουλμάνων από τα μειονοτικά κόμματα.Στις 25 Μαΐου 2017 ο Μάρκοβιτς εμφανίστηκε στα πρωτοσέλιδα ανά τον κόσμο, όταν ο Αμερικανός πρόεδρος Ντόναλντ Τραμπ με γρήγορη κίνηση τον έσπρωξε στην άκρη και πήγε μπροστά του προκειμένου να φωτογραφηθεί στη διάρκεια της συνάντησης κορυφής του ΝΑΤΟ συνάντηση κορυφής, στην οποία συμμετείχε και το Μαυροβούνιο για πρώτη φορά, λίγες ημέρες πριν την επίσημη ένταξη της βαλκανικής χώρας στην συμμαχία. Αργότερα, ο Μάρκοβιτς απάντησε σε ερωτήσεις σχετικά με το περιστατικό μη δίνοντάς του σημασία.
Πολιτισμός Νακάντα

Ο πολιτισμός Νακάντα είναι ένας αρχαιολογικός πολιτισμός της Χαλκολιθικής Προδυναστικής Αιγύπτου (περ. 4400 με 3000 π.Χ.), που πήρε το όνομά του από την πόλη Νακάντα, σήμερα στο Κυβερνείο της Κένα. Μία μελέτη ραδιοχρονολόγησης με άνθρακα του Πανεπιστημίου της Οξφόρδης, υποδεικνύει μια πολύ πιο κατοπινή χρονολόγηση, με αρχή κάπου μεταξύ του 3800 με 3700 π.Χ.Η τελευταία φάση του πολιτισμού Νακάντα είναι ο Νακάντα ΙΙΙ, περίοδος που είναι κοντινή με την Προδυναστική Περίοδο (Πρώιμη εποχή του Χαλκού), περ. 3200 με 3000 π.Χ.) της αρχαίας Αιγύπτου.

 Η περίοδος της Νακάντα διαχωρίστηκε πρώτα από τον Βρετανό αιγυπτιολόγο Φλάιντερς Πέτρι, ο οποίος εξερεύνησε την περιοχή το 1894, σε τρεις υποπεριόδους: Νακάντα Ι: Αμράτια (από το νεκροταφείο κοντά στο Ελ Αμρά) Νακάντα ΙΙ: Γκερζέρια (από το νεκροταφείο κοντά στο Γκερζέχ) Νακάντα ΙΙΙ: Σεμαΐνια (από το νεκροταφείο κοντά στο Ες-Σεμαΐνα) Η χρονολόγηση του Πέτρι αντικαταστάθηκε από εκείνη του αιγυπτιολόγου Βέρνερ Κάιζερ το 1957. Η χρονολόγηση του τελευταίου άρχιζε από το περ. 4000 π.Χ., αλλά η σύγχρονη εκδοχή της αρχίζει ελαφρά νωρίτερα, ως εξής: Νακάντα Ι (περίπου 4400–3500 π.Χ.) έργα αγγειοπλαστικής με βαμμένο μαύρο πάνω μέρος και ζωγραφισμένα εμπόριο με τη Νουβία, τις οάσεις της Δυτικής Ερήμου, και την Ανατολική Μεσόγειο οψιανός από την Αιθιοπία Νακάντα ΙΙ (περίπου 3500–3200 π.Χ.) αντιπροσώπευση / παρουσία του πολιτισμού αυτού σε όλη την πρώτα έργα αγγειοπλαστικής από μάργα, και μεταλλουργική Νακάντα ΙΙΙ (περίπου 3200–3000 π.Χ.) πιο εξεζητημένα κτερίσματα κυλινδρικά βάζα γραφή Οι Αιγύπτιοι της Προδυναστικής περιόδου της Νακάντα Ι κάνανε εμπόριο με τη Νουβία στα νότια, τις οάσεις στη Δυτική Έρημο στα δυτικά, και τους πολιτισμούς της Ανατολικής Μεσογείου στα ανατολικά. Εισήγαγαν επίσης οψιανό από την Αιθιοπία για την κατασκευή λεπίδων και άλλων αντικειμένων από θραύσματα λίθων. Δείγματα από κάρβουνα που βρέθηκαν σε τάφους στην Ιερακόπολη, που χρονολογούνται στις περιόδους Νακάντα Ι και ΙΙ, έχουν αναγνωριστεί ως κέδρος του Λιβάνου. Κρανιομετρική ανάλυση από απολιθώματα της προδυναστικής Νακάντα βρήκε ότι σχετίζονταν στενά και με άλλους πληθυσμούς αφροασιατικών γλωσσών που κατοικούσαν στο Κέρας της Αφρικής και το Μαγκρέμπ, όπως και Νούβιους της Εποχής του Ορείχαλκου, της εποχής του Μεσαίωνα, καθώς και δείγματα από την αρχαία Ιεριχώ. Οι σκελετοί της Νακάντα επίσης ήταν μορφολογικά κοντά σε σύγχρονες οστεολογικές σειρές από την Ευρώπη και την Ινδική υποήπειρο. Όμως, τα απολιθώματα της Νακάντα και οι αρχαίοι και σύγχρονοι εκείνοι σκελετοί διαφέρουν φαινοτυπικά από απολιθώματα σύγχρονων σκελετών πληθυσμών Νιγηριο-Κονγκολέζικων γλωσσών που κατοικούν στη Τροπική Αφρική, όπως και από Μεσολιθικούς σκελετούς που βρέθηκαν στο Ουάντι Χάλφα και την Κοιλάδα του Νείλου.
Ιωάννα της Αραγωνίας, κόμισσα του Αμπούριας

Η Ιωάννα πριγκίπισσα (infante) της Αραγωνίας, κόμισσα του Αμπούριας (Βαρκελώνη, 7 Νοεμβρίου 1344 - Αμπουριάς 1385) ήταν ινφάντα της Αραγωνίας και με τον γάμο της ;έγινε κόμισσα του Αμπούριας. Η Ιωάννα μέλος του Οίκου της Βαρκελώνης ήταν δεύτερη κόρη και παιδί του βασιλιά Πέτρου Δ΄ της Αραγωνίας με την πρώτη σύζυγο του Μαρία της Ναβάρρας.

 Παντρεύτηκε (στον δεύτερο γάμο του) τον Ιωάννη Α΄, κόμη του Αμπούριας σε ηλικία 29 ετών, δηλ. μεγάλη σε ηλικία για την εποχή. Πρώτη σύζυγός του ήταν η Λευκή της Σικελίας. Πολλά μέλη της οικογένειάς της ήταν δυσαρεστημένα έντονα με την τέταρτη σύζυγο του πατέρα της Σίβυλλα της Φορτιά· ο σύζυγός της ήρθε σε σύγκρουση μαζί της και εξεγέρθηκε εναντίον του πεθερού του. Τα ίδια προβλήματα είχαν με τη μητριά τους οι μικρότεροι (ετεροθαλείς) αδελφοί της Ιωάννης Α΄ της Αραγωνίας και Μαρτίνος της Αραγωνίας.Με τον σύζυγο της Ιωάννη Α΄ κόμη του Αμπούριας η Ιωάννα απέκτησε: Ιωάννης (1375 - 1401), διαδέχθηκε τον πατέρα του στην κομητεία του Αμπούριας Πέτρος (πέθανε το 1402), διαδέχθηκε τον αδελφό του, αλλά έζησε μόνο έναν χρόνο.Η Ιωάννα της Αραγωνίας πέθανε σε ηλικία 41 έτους (1385) και τάφηκε στο Μοναστήρι του Πομπλέτ· ο σύζυγος της πέθανε 13 χρόνια αργότερα (1398). E. Albertí, ladies, queens, abbesses: Eighteen female figures in medieval Catalonia, Barcelona, Alberto, 2007.
Χέντβιχ του Μπάμπενμπεργκ

Η Χέντβιχ / Χέντβιγκα ή Χάτουι, γερμ.: Hedwig(a) ή Hatoui (850/55 - 24 Δεκεμβρίου 903) από τον Οίκο των Ποπονιδών (ή Παλαιού Οίκου του Μπάμπενμπεργκ), ήταν κόρη του μαργράβου της Φραγκονίας και με τον γάμο της έγινε δούκισσα της Σαξονίας από περίπου το 880 μέχρι το τέλος της. Είναι η μητέρα του Ερρίκου Α΄ του Ορνιθοθήρα, βασιλιά της Ανατολικής Φραγκίας.

 Η καταγωγή της δεν αναφέρεται με σαφήνεια σε καμιά πηγή της εποχής. Μία πιθανή εικασία είναι ότι ήταν η κόρη του Ερρίκου μαργράβου της Φραγκονίας (απεβ. 886), που τεκμηριώνεται ως princeps militiae του Λουδοβίκου Γ΄ του Νεότερου βασιλιά της Ανατολικής Φραγκίας, και δούκας της Αυστρασίας υπό τον Κάρολο Γ΄ τον Παχύ, βασιλιά της Φραγκίας. Ο δούκας Ερρίκος απεβίωσε πολεμώντας ενάντια στους Βίκινγκς, κατά τη διάρκεια της Πολιορκίας του Παρισιού στη Δυτική Φραγκία. Η Χέντβιχ παντρεύτηκε τον Όθωνα Α΄ (π.835-912), δευτερότοκο γιο του Λιούντολφ κόμη/δούκα της Σαξονίας. Η οικογένεια τού συζύγου της είχε ήδη κατακτήσει κυρίαρχη θέση στο φυλετικό δουκάτο της Σαξονίας. Η αδελφή τού Όθωνα Α΄, η Λιουτγάρδη, παντρεύτηκε τον Λουδοβίκο τον Νεότερο, βασιλιά της Σαξονίας και Βαυαρίας, περίπου την ίδια περίοδο. Με την υποστήριξη τού κουνιάδου του Λουδοβίκου του Νεοτέρου, ο Όθων Α΄ διαδέχτηκε τον επικεφαλής της δυναστείας των Οθωνιδών και κληρονόμο των Σαξονικών κτήσεων, μεγαλύτερο αδελφό του Μπρούνο, όταν αυτός σκοτώθηκε πολεμώντας εναντίον των Βίκινγκς στη Μάχη του Θαμνότοπου Λύνεμπουργκ το 880. Ο σύζυγος της Χέντβιχ παρέμεινε πιστός υποστηρικτής της δυναστείας των Καρολιδών, καθώς ανήλθε στη θέση του δούκα (herzog) της Σαξονίας. Παντρεύτηκε τον Όθωνα Α΄ των Οθωνιδών δούκα της Σαξονίας και είχε τέκνα: Τάνκμαρ, απεβ. νέος. Λιούνολφ, απεβ. νέος. Ερρίκος Α΄ ο Ορνιθοθήρας 876-935, δούκας της Σαξονίας και βασιλιάς της Ανατολικής Φραγκίας. Όντα 877-μετά το 952, παντρεύτηκε τον Zβέντιμπολντ των Καρολιδών βασιλιά της Λοθαριγγίας (νόθο γιο του Aρνούλφου της Γερμανίας).
Τάιλερ Καπ

Το Τάιλερ Καπ ήταν ένας ενωσιακός ποδοσφαιρικός αγώνας που παιζόταν μεταξύ συλλόγων της Βόρεια Ιρλανδία και της Δημοκρατίας της Ιρλανδίας . Η διοργάνωση διεξήχθη από το 1978 έως το 1980 και ήταν παρόμοιος με το προηγούμενο Blaxnit Cup, North-South Cup, Dublin and Belfast Intercity Cup ή το Setanta Sports Cup που εγκαινιάστηκε τη δεκαετία του 2000.

 Το τουρνουά άρχισε στα τέλη της σεζόν 1977-78,πριν παραλείψει μια σεζόν και επέστρεψε στη σεζόν 1979-80.Διεξήχθη ξανά,για τελευταία φορά, στην αρχή της σεζόν 1980-81 και χρηματοδοτήθηκε από μια εταιρεία υποδημάτων.Η δομή της πρώτης διοργάνωσης περιλάμβανε τέσσερις ομάδες από κάθε χώρα να παίρνουν μέρος σε έναν νοκ-άουτ αγώνα στον πρώτο γύρο, έπειτα ημιτελικά και τελικό.Όλοι οι αγώνες αποφασίστηκαν από ένα μονό αγώνα και κατακτήθηκε από την Σάμροκ Ρόβερς.Για την δεύτερη και την τρίτη σεζόν οκτώ ομάδες από κάθε χώρα συμμετείχαν.Ήταν ξανά ένας νοκ-άουτ αγώνας στον πρώτο γύρο, προημιτελικά, ημιτελικά και έναν τελικό.Ο τελικός διεξήχθη σε διπλό αγώνα αλλά τα προηγούμενα ματς ήταν όλα μονά.Αυτές οι δύο εκδόσεις κερδίσθηκαν από την Άθλον Τάουν και την Λίνφιλντ αντίστοιχα. Αρχείο Έργων Ιρλανδικής Ποδοσφαιρικής Λέσχης για Πανελλαδικές διοργανώσεις Αρχειοθετήθηκε 2018-04-06 στο Wayback Machine. Όλες οι διοργανώσεις ποδοσφαίρου της Ιρλανδίας Αρχείο Irish League - Tyler Cup